Αριθμ. Γ4β/Γ.Π.οικ.28697 
Καθορισμός αποζημίωσης ιδιωτών ιατρών, των οποίων οι υπηρεσίες επιτάσσονται για την κάλυψη των αναγκών του Εθνικού Συστήματος Υγείας από την έξαρση του κορωνοϊού COVID-19, κατ’ εφαρμογή του άρθρου 19 του ν. 4790/2021 (Α’ 48).
ΟΙ ΥΠΟΥΡΓΟΙ
ΟΙΚΟΝΟΜΙΚΩΝ - ΥΓΕΙΑΣ
Έχοντας υπόψη:
1. Τις διατάξεις:
α)	Της παρ. 4 του άρθρου 22 του Συντάγματος,
β)	του άρθρου 19 του ν. 4790/2021 «Κατεπείγουσες ρυθμίσεις για την προστασία της δημόσιας υγείας από τις συνεχιζόμενες συνέπειες της πανδημίας του κορωνοϊού COVID-19, την ανάπτυξη, την κοινωνική προστασία και την επαναλειτουργία των δικαστηρίων και άλλα ζητήματα» (Α’ 48),
γ)	του άρθρου 1 του ν. 4325/2015 «Εκδημοκρατισμός της Διοίκησης - Καταπολέμηση Γραφειοκρατίας και Ηλεκτρονική Διακυβέρνηση. Αποκατάσταση αδικιών και άλλες διατάξεις» (Α’ 47),
δ)	των άρθρων 20 και επ. του ν. 4270/2014 «Αρχές δημοσιονομικής διαχείρισης και εποπτείας (ενσωμάτωση της Οδηγίας 2011/85/ΕΕ) - δημόσιο λογιστικό και άλλες διατάξεις» (Α’ 143),
ε)	του άρθρου 13 του ν. 4622/2019 «Επιτελικό Κράτος: οργάνωση, λειτουργία και διαφάνεια της Κυβέρνησης, των κυβερνητικών οργάνων και της κεντρικής δημόσιας διοίκησης» (Α’ 133),
στ)	του άρθρου 40 του ν. 849/1978 «Περί παροχής κινήτρων διά την ενίσχυσιν της περιφερειακής και οικονομικής αναπτύξεως της Χώρας» (Α’ 232),
ζ)	του άρθρου 90 του Κώδικα Νομοθεσίας για την Κυβέρνηση και τα κυβερνητικά όργανα (π.δ. 63/2005, Α’ 98), όπως διατηρήθηκε σε ισχύ με την παρ. 22 του άρθρου 119 του ν. 4622/2019 (Α’ 133),
η)	του π.δ. 121/2017 «Οργανισμός του Υπουργείου Υγείας» (Α’ 148),
θ)	του π.δ. 142/2017 «Οργανισμός Υπουργείου Οικονομικών» (Α’ 181),
ι)	του π.δ. 83/2019 «Διορισμό Αντιπροέδρου της Κυβέρνησης, Υπουργών, Αναπληρωτών Υπουργών και Υφυπουργών» (Α’ 121), του π.δ. 62/2020 «Διορισμός Αναπληρωτών Υπουργών και Υφυπουργών» (Α’ 155) και του π.δ. 2/2021 «Διορισμός Υπουργών, Αναπληρωτών Υπουργών και Υφυπουργών» (Α’ 2) και
ια)	του άρθρου 5 του π.δ. 80/2016 «Ανάληψη υποχρεώσεων από τους διατάκτες» (Α’ 145).
2. Την υπό στοιχεία Υ70/30-10-2020 απόφαση του Πρωθυπουργού «Ανάθεση αρμοδιοτήτων στον Αναπληρωτή Υπουργό Οικονομικών, Θεόδωρο Σκυλακάκη» (Β’ 4805).
3. Την υπό στοιχεία Υ4/8-1-2021 απόφαση του Πρωθυπουργού «Ανάθεση αρμοδιοτήτων στον Αναπληρωτή Υπουργό Υγείας, Βασίλειο Κοντοζαμάνη» (Β’ 32).
4. Την υπό στοιχεία Υ12/22-3-2021 απόφαση του Πρωθυπουργού «Παροχή εξουσιοδότησης προς τον Υπουργό Υγείας και τον Αναπληρωτή Υπουργό Υγείας για την επίταξη προσωπικών υπηρεσιών ιατρών παθολόγων, πνευμονολόγων και γενικών ιατρών, για την αντιμετώπιση της πανδημίας του κορωνοϊού COVID-19» (Β’ 1078).
5. Την υπό στοιχεία Γ.Π./οικ.17711/22-3-2021 κοινή απόφαση του Υπουργού και του Αναπληρωτή Υπουργού Υγείας «Επίταξη προσωπικών υπηρεσιών ιδιωτών ιατρών ειδικοτήτων Πνευμονολογίας, Παθολογίας και Γενικής Ιατρικής, για την αντιμετώπιση της πανδημίας του κορωνοϊού COVID-19» (Β’ 1079).
6. Το υπό στοιχεία Β2α, Β1α/οικ.26606/26-4-2021 έγγραφο της Γενικής Διεύθυνσης Οικονομικών Υπηρεσιών του Υπουργείου Υγείας, από το οποίο προκύπτει ότι το ύψος της εν λόγω δαπάνης εκτιμάται μέχρι την παρούσα φάση στο ποσό των 453.000,00 € μηνιαίως (αριθμός επιταχθέντων ιατρών 206) και μέχρι τις 30-6-2021, όπως προβλέπεται στην παρ. 7 του άρθρου δεύτερου της από 25.2.2020 Πράξης Νομοθετικού Περιεχομένου (Α’ 42), η οποία κυρώθηκε με το άρθρο 1 του ν. 4682/2020 (Α’ 76), όπως αυτή προστέθηκε με το άρθρο 19 του ν. 4790/ 2021. Στο ως άνω ποσό δεν συμπεριλαμβάνεται η δαπάνη που προκαλείται από την συμμετοχή του ως άνω προσωπικού στο πρόγραμμα εφημέριων (παρ. 2 του διατακτικού μέρους), καθώς και η δαπάνη που θα προκύψει από μελλοντικές επιτάξεις, ανάλογα με τις έκτακτες ανάγκες που θα παρουσιασθούν και θα απαιτηθεί να καλυφθούν.
7. Την ανάγκη αντιμετώπισης της πανδημίας, δεδομένου ότι η τρέχουσα επιδημιολογική κατάσταση της χώρας, η πληρότητα κλινών κορωνοϊού και η καθημερινή μετατροπή νέων κλινικών σε κλινικές COVID-19 καθιστούν επιτακτική την ενίσχυση του ανθρώπινου δυναμικού των δημόσιων δομών υγείας, για την περίθαλψη των νοσούντων από κορωνοϊό, αποφασίζουμε:
ΑΡΘΡΟ 
ΜΟΝΟ
1. Ορίζουμε την αποζημίωση ιδιωτών ιατρών, των οποίων οι υπηρεσίες επιτάσσονται, κατ’ εφαρμογή του άρθρου 19 του ν. 4790/2021 (Α’ 48) για την κάλυψη των αναγκών νοσοκομείων ή θεραπευτηρίων του Εθνικού Συστήματος Υγείας λόγω της πανδημίας του κορωνοϊού COVID-19, στο καθαρό ποσό των δύο χιλιάδων διακοσίων ευρώ (2.200 €) μηνιαίως.
2. Οι ανωτέρω δικαιούχοι συμμετέχουν στο πρόγραμμα εφημέριων του νοσοκομείου και της κλινικής, στην οποία εντάσσονται από τον Διοικητή του Νοσοκομείου ή τον νόμιμο αναπληρωτή του, με αμοιβή ίση με αυτή του Επιμελητή Β’, όπως προβλέπεται από την κείμενη νομοθεσία.
3. Η αποζημίωση των ιδιωτών ιατρών της παρ. 1 είναι αφορολόγητη και ακατάσχετη.
4. Η δαπάνη που θα απαιτηθεί για την αποζημίωση του παραπάνω προσωπικού θα βαρύνει τον προϋπολογισμό των νοσοκομείων που θα στελεχώσουν οι ιατροί, ο οποίος θα ενισχυθεί από τις πιστώσεις του υπό κατανομή ΑΛΕ 2910601058 «Πιστώσεις για δράσεις που σχετίζονται με την υλοποίηση μέτρων προστασίας της δημόσιας υγείας από τον κορωνοϊό» του Φ./Ε.Φ. 1023-711-0000000 (Γενικές Κρατικές Δαπάνες) του Υπουργείου Οικονομικών, μέσω έκτακτης ισόποσης επιχορήγησης από το Υπουργείο Υγείας.
Η ισχύς της παρούσας καταλαμβάνει και τους ιατρούς που έχουν επιταχθεί κατ’ εφαρμογή του άρθρου μόνου της υπό στοιχεία Γ.Π./οικ.17711/22-3-2021 κοινής απόφασης του Υπουργού και του Αναπληρωτή Υπουργού Υγείας (Β’ 1079).
Ημερομηνία έναρξης ισχύος της παρούσας ορίζεται η ημερομηνία δημοσίευσης της ως άνω απόφασης (Β’ 1079/2021) ενώ η ημερομηνία λήξης ορίζεται στην παρ. 7 του άρθρου δεύτερου της από 25.2.2020 Πράξης Νομοθετικού Περιεχομένου (Α’ 42), η οποία κυρώθηκε με το άρθρο 1 του ν. 4682/2020 (Α’ 76), όπως αυτή προστέθηκε με το άρθρο 19 του ν. 4790/2021 (Α’ 48).
Η απόφαση αυτή να δημοσιευθεί στην Εφημερίδα της Κυβερνήσεως.
Αθήνα, 10 Μαΐου 2021
Οι Υπουργοί
Αναπληρωτής Υπουργός Οικονομικών Υγείας

